LPN ควัก362ลบ. ซื้อที่ดินย่านบางบอน ลุยพัฒนาคอนโด มูลค่า 2.5 พันลบ. จ่อรับรู้รายได้ Q1/63
LPN ควัก362ลบ. ซื้อที่ดินย่านบางบอน ลุยพัฒนาคอนโด มูลค่า 2.5 พันลบ. จ่อรับรู้รายได้ Q1/63
16 ต.ค. 2562

บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า วันนี้ (16 ต.ค.2562) บริษัทได้ซื้อที่ดินเปล่า โฉลดเลขที่ 4974, 15947, 15946, 5749, 5750, 5751, 15944, 16355, 118550, 15941, 118551 สำหรับพัฒนาโครงการเพื่อขาย โดยเป็นการซื้อจากบุคคลธรรมดาที่ไม่มีส่วนเกี่ยวข้องหรือส่วนได้เสียกับบริษัท โดยมีเนื้อที่รวม 8,039.40 ตารางวา ซึ่งตั้งอยู่ที่ตำบลบางบอน อำเภอบางขุนเทียน จังหวัดกรุงเทพมหานคร มูลค่ารวม 361,773,000 บาท บริษัทได้ชำระเงินสดทั้งหมดในวันโอนกรรมสิทธิ์ โดยแหล่งเงินลงทุนมาจากผลกำไรจากการดำเนินงาน และจากสถาบันการเงิน
สำหรับที่ดินดังกล่าว บริษัทจะพัฒนาโครงการอาคารชุด โดยเป็นอาคารชุดเพื่อการพักอาศัย ประมาณ 2,000 ยูนิต มูลค่าโครงการประมาณ 2,500 ล้านบาท ระยะเวลาการขายและการพัฒนาโครงการประมาณ 10 เดือน โดยจะเปิดตัวโครงการภายในไตรมาส 1/63 และคาดว่าจะเริ่มโอนกรรมสิทธิ์และรับรู้รายได้ (บางส่วน) ภายในปี 2563 ทั้งนี้ บริษัทประเมินผลตอบแทนเบื้องต้นประมาณ 30%